CELEX: 32015D0163
Language: el
Date: 2014-11-21 00:00:00
Title: Απόφαση (ΕΕ) 2015/163 της Επιτροπής, της 21ης Νοεμβρίου 2014 , σχετικά με τη συμβατότητα, με το ενωσιακό δίκαιο, των μέτρων που προτίθεται να λάβει η Πολωνία δυνάμει του άρθρου 14 της οδηγίας 2010/13/ΕΟΚ του Συμβουλίου για τον συντονισμό ορισμένων νομοθετικών, κανονιστικών και διοικητικών διατάξεων των κρατών μελών σχετικά με την παροχή υπηρεσιών οπτικοακουστικών μέσων (οδηγία για τις υπηρεσίες οπτικοακουστικών μέσων)

3.2.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 27/37
            
         ΑΠΌΦΑΣΗ (ΕΕ) 2015/163 ΤΗΣ ΕΠΙΤΡΟΠΉΣ
   της 21ης Νοεμβρίου 2014
   σχετικά με τη συμβατότητα, με το ενωσιακό δίκαιο, των μέτρων που προτίθεται να λάβει η Πολωνία δυνάμει του άρθρου 14 της οδηγίας 2010/13/ΕΟΚ του Συμβουλίου για τον συντονισμό ορισμένων νομοθετικών, κανονιστικών και διοικητικών διατάξεων των κρατών μελών σχετικά με την παροχή υπηρεσιών οπτικοακουστικών μέσων (οδηγία για τις υπηρεσίες οπτικοακουστικών μέσων)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 2010/13/ΕΕ του Ευρωπαϊκού Κοινοβουλίου και του Συμβουλίου, της 10ης Μαρτίου 2010, για τον συντονισμό ορισμένων νομοθετικών, κανονιστικών και διοικητικών διατάξεων των κρατών μελών σχετικά με την παροχή υπηρεσιών οπτικοακουστικών μέσων (οδηγία για τις υπηρεσίες οπτικοακουστικών μέσων) (1) και ιδίως το άρθρο 14 παράγραφος 2,
   Έχοντας υπόψη τη γνώμη της επιτροπής που συστήθηκε δυνάμει του άρθρου 29 της οδηγίας 2010/13/ΕΕ,
   Εκτιμώντας τα ακόλουθα:
   
               (1)
            
            
               Η Πολωνία κοινοποίησε στην Επιτροπή, με επιστολή από 19 Αυγούστου 2014, μέτρα που προτίθεται να λάβει σύμφωνα με το άρθρο 14 παράγραφος 1 της οδηγίας 2010/13/ΕΟΚ.
            
         
               (2)
            
            
               Η Επιτροπή επαλήθευσε, εντός τριών μηνών από την ανωτέρω κοινοποίηση, ότι τα μέτρα είναι συμβατά με το κοινοτικό δίκαιο, ιδίως όσον αφορά την αναλογικότητά τους και τη διαφάνεια της εθνικής διαδικασίας διαβούλευσης.
            
         
               (3)
            
            
               Κατά την εξέταση των μέτρων, η Επιτροπή έλαβε υπόψη τα διαθέσιμα δεδομένα για την πολωνική αγορά οπτικοακουστικών μέσων, ιδίως όσον αφορά τον αντίκτυπο στην τηλεοπτική αγορά.
            
         
               (4)
            
            
               Ο κατάλογος των εκδηλώσεων μείζονος κοινωνικής σημασίας καταρτίστηκε από την Πολωνία με σαφή και διαφανή τρόπο, έπειτα από ευρεία διαβούλευση.
            
         
               (5)
            
            
               Με βάση λεπτομερή στοιχεία και δεδομένα τηλεθέασης που παρασχέθηκαν από τις πολωνικές αρχές, οι υπηρεσίες της Επιτροπής επαλήθευσαν ότι ο κατάλογος των εκδηλώσεων που καταρτίζονται σύμφωνα με το άρθρο 14, παράγραφος 1 της οδηγίας 2010/13/ΕΕ πληροί δύο τουλάχιστον από τα ακόλουθα κριτήρια, τα οποία θεωρούνται αξιόπιστοι δείκτες της κοινωνικής σημασίας των εκδηλώσεων: i) ειδική ευρεία απήχηση εντός του κράτους μέλους, και όχι απλώς σημασία για όσους κατά κανόνα παρακολουθούν το υπόψη άθλημα ή δραστηριότητα· ii) ευρύτερα αναγνωρισμένη, διακριτή πολιτιστική σημασία για τον πληθυσμό του κράτους μέλους, ειδικότερα ασκώντας καταλυτικό ρόλο στην πολιτιστική του ταυτότητα· iii) συμμετοχή της εθνικής ομάδας στην εν λόγω εκδήλωση στο πλαίσιο αγώνα ή διοργάνωσης διεθνούς σημασίας· και iv) το γεγονός ότι η εκδήλωση μεταδίδεται κατά παράδοση από την τηλεόραση δωρεάν και έχει μεγάλη τηλεθέαση.
            
         
               (6)
            
            
               Ο κατάλογος των εκδηλώσεων μείζονος κοινωνικής σημασίας περιέχει τόσο τις εκδηλώσεις που περιλαμβάνονται ήδη στον κατάλογο που προβλέπει το άρθρο 20β του νόμου για τη ραδιοτηλεόραση της 29ης Δεκεμβρίου 1992, όπως τροποποιήθηκε με τον νόμο της 31ης Μαρτίου 2000, και άλλες εκδηλώσεις που αποτελούν μέρος του σχεδίου κανονισμού του συμβουλίου ραδιοτηλεοπτικών μεταδόσεων για τον κατάλογο των εκδηλώσεων μείζονος σημασίας. Ορισμένες από τις χαρακτηρισμένες εκδηλώσεις θεωρούνται γενικά ως εκδηλώσεις μείζονος σημασίας για την κοινωνία, όπως οι θερινοί και χειμερινοί Ολυμπιακοί Αγώνες, οι τελικοί και ημιτελικοί αγώνες του παγκόσμιου πρωταθλήματος ποδοσφαίρου και το Ευρωπαϊκό πρωτάθλημα ποδοσφαίρου. Ο κατάλογος περιλαμβάνει επίσης άλλους ποδοσφαιρικούς αγώνες εντός των εν λόγω γεγονότων που αφορούν την πολωνική εθνική ομάδα, περιλαμβανομένων των προκριματικών αγώνων. Όπως τεκμηριώνεται από τις πολωνικές αρχές, οι εκδηλώσεις αυτές έχουν μεγάλη τηλεθέαση και μεταδίδονται παραδοσιακά στο πλαίσιο δωρεάν τηλεοπτικού προγράμματος. Επιπλέον, έχουν ειδική ευρύτερη απήχηση στην Πολωνία, καθώς είναι ιδιαίτερα δημοφιλείς στο ευρύ κοινό και όχι μόνο σε όσους παρακολουθούν τακτικά αθλητικές εκδηλώσεις. Εξάλλου, σε ορισμένους αγώνες στο παγκόσμιο πρωτάθλημα ποδοσφαίρου και στο Ευρωπαϊκό πρωτάθλημα ποδοσφαίρου, περιλαμβανομένων των προκριματικών αγώνων, συμμετέχει η πολωνική εθνική ομάδα.
            
         
               (7)
            
            
               Οι ανωτέρω λοιποί ποδοσφαιρικοί αγώνες σε επίσημες διοργανώσεις και το Champions League και το κύπελλο UEFA, όπου συμμετέχουν η πολωνική εθνική ομάδα ή μια πολωνική ομάδα, έχουν μεγάλη τηλεθέαση και μεταδίδονται παραδοσιακά στο πλαίσιο δωρεάν τηλεοπτικού προγράμματος, με ιδιαίτερη ευρύτερη απήχηση στην Πολωνία.
            
         
               (8)
            
            
               Οι αγώνες του παγκόσμιου και του Ευρωπαϊκού πρωταθλήματος πετοσφαίρισης ανδρών και γυναικών όταν συμμετέχει η πολωνική εθνική ομάδα, συμπεριλαμβανομένης της προκριματικής φάσης, και το πρωτάθλημα (World League) πετοσφαίρισης ανδρών έχουν μεγάλη τηλεθέαση και μεταδίδονται παραδοσιακά στο πλαίσιο δωρεάν τηλεοπτικού προγράμματος. Επιπλέον, προκαλούν ιδιαίτερο και ευρύτερο ενδιαφέρον στην Πολωνία, ακόμη και για κοινό που δεν παρακολουθεί συνήθως αυτό το άθλημα. Επίσης, συμμετέχει εθνική ομάδα σε διεθνή διοργάνωση μείζονος σημασίας. Το ενδιαφέρον αυτό ενισχύεται από το γεγονός ότι οι Πολωνοί συμμετέχοντες έχουν κατακτήσει σημαντικές θέσεις σε αυτές τις διοργανώσεις.
            
         
               (9)
            
            
               Οι ημιτελικοί και οι τελικοί αγώνες για το παγκόσμιο και το Ευρωπαϊκό πρωτάθλημα χειροσφαίρισης ανδρών, πέραν της μεγάλης τους τηλεθέασης και της παραδοσιακά δωρεάν τηλεοπτικής μετάδοσής τους, προκαλούν ιδιαίτερο και ευρύτατο ενδιαφέρον στην Πολωνία, ακόμη και για κοινό που δεν παρακολουθεί συνήθως αυτό το άθλημα. Και άλλοι αγώνες ημιτελικής και τελικής φάσης για το παγκόσμιο και το Ευρωπαϊκό πρωτάθλημα χειροσφαίρισης ανδρών, όταν συμμετείχε η πολωνική εθνική ομάδα, επίσης είχαν μεγάλη τηλεθέαση με κατά παράδοση δωρεάν τηλεοπτική μετάδοση. Επιπλέον, προκαλούν ιδιαίτερο και ευρύτατο ενδιαφέρον στην Πολωνία, ακόμη και για κοινό που δεν παρακολουθεί συνήθως αυτό το άθλημα. Επίσης, συμμετέχει εθνική ομάδα σε διεθνή διοργάνωση μείζονος σημασίας, όπου οι Πολωνοί συμμετέχοντες έχουν κατακτήσει σημαντικές θέσεις.
            
         
               (10)
            
            
               Τα παγκόσμια πρωταθλήματα σκανδιναβικού σκι, οι εκδηλώσεις του παγκόσμιου κυπέλλου άλματος με χιονοπέδιλα και του παγκόσμιου κυπέλλου χιονοδρομίας αντοχής γυναικών, πέραν της μεγάλης τους τηλεθέασης και της παραδοσιακά δωρεάν τηλεοπτικής μετάδοσής τους, προκαλούν ιδιαίτερο και ευρύτατο ενδιαφέρον στην Πολωνία, ακόμη και για κοινό που δεν παρακολουθεί συνήθως αυτό το άθλημα. Επίσης, συμμετέχει η πολωνική εθνική ομάδα σε διεθνή διοργάνωση μείζονος σημασίας, όπου οι Πολωνοί συμμετέχοντες έχουν κατακτήσει σημαντικές θέσεις.
            
         
               (11)
            
            
               Το παγκόσμιο πρωτάθλημα κλασικού αθλητισμού έχει μεγάλη τηλεθέαση και μεταδίδεται παραδοσιακά στο πλαίσιο δωρεάν τηλεοπτικού προγράμματος. Επιπλέον, έχει ειδική και ευρύτατη απήχηση στην Πολωνία, ακόμη και για κοινό που δεν παρακολουθεί συνήθως τα αγωνίσματα που εκπροσωπούνται στην εκδήλωση αυτή. Οι Πολωνοί συμμετέχοντες έχουν κατακτήσει σημαντικές θέσεις στο άλμα επί κοντώ, τη σφαιροβολία και τη δισκοβολία.
            
         
               (12)
            
            
               Λαμβάνοντας υπόψη τις λεπτομέρειες για τη μετάδοση των εν λόγω εκδηλώσεων μείζονος σημασίας για την κοινωνία, τον ορισμό του «εγκεκριμένου ραδιοτηλεοπτικού οργανισμού», τον ρόλο του συμβουλίου ραδιοτηλεοπτικών μεταδόσεων στον μηχανισμό επίλυσης διαφορών σε περιπτώσεις διαφορών κατά την υλοποίηση των μέτρων, καθώς και την ημερομηνία που προβλέπεται για την έναρξη ισχύος των τελικών μέτρων της Πολωνίας (12 μήνες μετά τη δημοσίευση στην Επίσημη Εφημερίδα της Ευρωπαϊκής Ένωσης), τα ορισθέντα μέτρα δεν υπερβαίνουν τα αναγκαία για την επίτευξη του επιδιωκόμενου σκοπού, ήτοι την προστασία του δικαιώματος στην ενημέρωση και την ευρεία πρόσβαση του κοινού στην τηλεοπτική κάλυψη εθνικών ή μη εθνικών εκδηλώσεων μείζονος σημασίας για την κοινωνία. Ως εκ τούτου, μπορεί να συναχθεί το συμπέρασμα ότι οι επιπτώσεις στο δικαίωμα της ιδιοκτησίας, όπως προβλέπει το άρθρο 17 του Ευρωπαϊκού Χάρτη Θεμελιωδών Δικαιωμάτων, δεν υπερβαίνουν αυτές που συνδέονται αναπόσπαστα με την ένταξη των εκδηλώσεων στον κατάλογο που προβλέπεται στο άρθρο 14 παράγραφος 1 της οδηγίας 2010/13/ΕΕ.
            
         
               (13)
            
            
               Για τους ίδιους ανωτέρω λόγους, τα μέτρα που κοινοποίησε η Πολωνία φαίνονται αναλογικά ώστε, για επιτακτικούς λόγους δημοσίου συμφέροντος ως προς τη διασφάλιση ευρείας πρόσβασης του κοινού σε τηλεοπτικές μεταδόσεις εκδηλώσεων μείζονος σημασίας για την κοινωνία, να δικαιολογούν την παρέκκλιση από τη θεμελιώδη αρχή της ελεύθερης παροχής υπηρεσιών όπως καθορίζεται στο άρθρο 56 της Συνθήκης για τη λειτουργία της Ευρωπαϊκής Ένωσης. Επιπλέον, τα μέτρα που κοινοποίησε η Πολωνία δεν συνιστούν διάκριση ή αποκλεισμό από την αγορά εις βάρος άλλων ραδιοτηλεοπτικών φορέων των κρατών μελών, δικαιούχων δικαιωμάτων ή άλλων οικονομικών φορέων.
            
         
               (14)
            
            
               Τα κοινοποιηθέντα μέτρα είναι επίσης συμβατά με τους κανόνες ανταγωνισμού της Ένωσης, στο μέτρο που ο ορισμός των κατάλληλων ραδιοτηλεοπτικών οργανισμών για τηλεοπτική μετάδοση των εκδηλώσεων που παρατίθενται τον κατάλογο βασίζεται σε αντικειμενικά κριτήρια, τα οποία επιτρέπουν πραγματικό και δυνητικό ανταγωνισμό για την απόκτηση των δικαιωμάτων μετάδοσης αυτών των εκδηλώσεων. Επιπλέον, ο αριθμός των εκδηλώσεων του καταλόγου δεν είναι τόσο δυσανάλογος ώστε να στρεβλώνει τον ανταγωνισμό στις κατάντη αγορές της τηλεόρασης ελεύθερης πρόσβασης και της συνδρομητικής τηλεόρασης. Ως εκ τούτου, μπορεί να συναχθεί το συμπέρασμα ότι οι επιπτώσεις στο δικαίωμα της ιδιοκτησίας δεν υπερβαίνουν αυτές που συνδέονται αναπόσπαστα με την ένταξη των εκδηλώσεων στον κατάλογο που προβλέπεται στο άρθρο 14 παράγραφος 1 της οδηγίας 2010/13/ΕΕ.
            
         
               (15)
            
            
               Η Επιτροπή ανακοίνωσε στα λοιπά κράτη μέλη τα μέτρα που κοινοποίησε η Πολωνία, και παρουσίασε τα αποτελέσματα της εν λόγω επαλήθευσης κατά τη συνεδρίαση της επιτροπής του άρθρου 29 της οδηγίας 2010/13/ΕΕ. Η επιτροπή εξέδωσε θετική γνώμη,
            
         ΑΠΟΦΑΣΙΖΕΙ:
   Άρθρο μόνο
   1.   Τα μέτρα που προτίθεται να λάβει η Πολωνία δυνάμει του άρθρου 14 παράγραφος 1 της οδηγίας 2010/13/ΕΕ, τα οποία κοινοποιήθηκαν στην Επιτροπή κατ' εφαρμογή του άρθρου 14 παράγραφος 2 της εν λόγω οδηγίας, είναι συμβατά με το ενωσιακό δίκαιο.
   2.   Τα μέτρα, όπως ελήφθησαν από την Πολωνία, δημοσιεύονται στην Επίσημη Εφημερίδα της Ευρωπαϊκής Ένωσης.
   
      Βρυξέλλες, 21 Νοεμβρίου 2014.
      
         
            Για την Επιτροπή
         
         Günther OETTINGER
         
            Μέλος της Επιτροπής
         
      
   
   
      (1)  ΕΕ L 95 της 15.4.2010, σ. 1.
   
      ΠΑΡΑΡΤΗΜΑ
      
         Δημοσίευση σύμφωνα με το άρθρο 14 της οδηγίας 2010/13/EE για τον συντονισμό ορισμένων νομοθετικών, κανονιστικών και διοικητικών διατάξεων των κρατών μελών σχετικά με την παροχή υπηρεσιών οπτικοακουστικών μέσων (οδηγία για τις υπηρεσίες οπτικοακουστικών μέσων).
      
      Τα μέτρα που λαμβάνονται από την Πολωνία, τα οποία πρέπει να δημοσιεύονται σύμφωνα με το άρθρο 14 της οδηγίας 2010/13/ΕΕ, παρατίθενται στο ακόλουθο απόσπασμα του νόμου περί ραδιοτηλεοπτικών υπηρεσιών, της 29ης Δεκεμβρίου 1992 (Επίσημη Εφημερίδα της Πολωνικής κυβέρνησης φύλλο 43/2011, καταχώρηση 226, όπως τροποποιήθηκε) και στον κανονισμό του Εθνικού Συμβουλίου Ραδιοτηλεόρασης, της 17ης Νοεμβρίου 2014 σχετικά με τον κατάλογο των εκδηλώσεων μείζονος σημασίας:
      
         Ο νόμος περί ραδιοτηλεοπτικών μέσων της 29ης Δεκεμβρίου 1992
      
      
         Άρθρο 20β παράγραφος 1. Ένας τηλεοπτικός σταθμός μπορεί να μεταδώσει απευθείας γεγονός μείζονος κοινωνικής σημασίας, που στο εξής αναφέρεται ως «εκδήλωση μείζονος σημασίας», μόνο:
      
                  1)
               
               
                  σε εθνικό κανάλι όπως ορίζεται στον παρόντα νόμο ή με σύμβαση παραχώρησης που παρέχεται εντελώς δωρεάν, εκτός των τελών αδείας, όπως ορίζονται στο νόμο της 21ης Απριλίου 2005 σχετικά με τα τέλη αδείας που χρεώνουν οι φορείς εκμετάλλευσης καλωδιακών δικτύων, και
               
            
                  2)
               
               
                  αν η εν λόγω αθλητική εκδήλωση μεταδίδεται από ραδιοτηλεοπτικό φορέα ο οποίος πληροί τις προϋποθέσεις που ορίζονται στην παράγραφο 1, βάσει συμφωνίας είτε με ραδιοτηλεοπτικό φορέα ο οποίος απέκτησε το δικαίωμα μετάδοσης του γεγονότος είτε με άλλο δικαιούχο, με την επιφύλαξη των διατάξεων του άρθρου 6.
               
            
               
                  2.
               
               
                  Δεδομένου του έντονου ενδιαφέροντος του κοινού για αυτές τις εκδηλώσεις, ως εκδηλώσεις μείζονος σημασίας θεωρούνται οι ακόλουθες:
                  
                              1)
                           
                           
                              οι θερινοί και χειμερινοί Ολυμπιακοί Αγώνες,
                           
                        
                              2)
                           
                           
                              οι ημιτελικοί και τελικοί αγώνες του Παγκόσμιου και του Ευρωπαϊκού Πρωταθλήματος ποδοσφαίρου και όλοι οι άλλοι αγώνες στα πρωταθλήματα αυτά στους οποίους συμμετέχει η πολωνική εθνική ομάδα, συμπεριλαμβανομένων των προκριματικών αγώνων,
                           
                        
                              3)
                           
                           
                              άλλοι αγώνες στους οποίους συμμετέχει η πολωνική εθνική ομάδα ποδοσφαίρου σε επίσημα τουρνουά, καθώς και οι αγώνες του Κυπέλλου Πρωταθλητριών (Champions League) και του Κυπέλλου UEFA όταν συμμετέχουν πολωνικοί αθλητικοί σύλλογοι.
                           
                        
            
               
                  3.
               
               
                  Το Εθνικό Συμβούλιο μπορεί να εκδώσει κανονισμό που καθορίζει τον κατάλογο των σημαντικών γεγονότων, εκτός εκείνων που αναφέρονται στην παράγραφο 2, λαμβάνοντας υπόψη το επίπεδο του δημοσίου ενδιαφέροντος για την εν λόγω εκδήλωση και τη σημασία αυτού του γεγονότος για την κοινωνική, οικονομική και πολιτική ζωή.
               
            
               
                  4.
               
               
                  Εάν μια εκδήλωση μείζονος σημασίας έχει προγραμματιστεί να διοργανωθεί σε διάφορα μέρη, κάθε μέρος θεωρείται ως εκδήλωση μείζονος σημασίας.
               
            
               
                  5.
               
               
                  Η παράγραφος 1 εφαρμόζεται στις μεταδόσεις που πραγματοποιούνται με καθυστέρηση εφόσον η εν λόγω καθυστέρηση δεν υπερβαίνει τις 24 ώρες και έχει προκύψει για διάφορους λόγους, ιδίως εξαιτίας:
                  
                              1)
                           
                           
                              του χρόνου διεξαγωγής της αθλητικής εκδήλωσης, εάν δηλαδή διεξαχθεί από τα μεσάνυχτα έως τις 6 π.μ. ώρα Πολωνίας,
                           
                        
                              2)
                           
                           
                              επικάλυψης με άλλα σημαντικά γεγονότα ή μέρη αυτών.
                           
                        
            
               
                  6.
               
               
                  Η παράγραφος 1 δεν εφαρμόζεται εάν ο ραδιοτηλεοπτικός φορέας αποδείξει ότι κανένας άλλος ραδιοτηλεοπτικός φορέας ο οποίος πληροί τις απαιτήσεις που προβλέπονται στην παράγραφο 1 σημείο 1) δεν έχει εκφράσει την επιθυμία να συνάψει συμφωνία που επιτρέπει τη μετάδοση της εκδήλωσης σύμφωνα με την παράγραφο 1 σημείο 2).
               
            
               
                  7.
               
               
                  Το Εθνικό Συμβούλιο μπορεί, εντός του πεδίου εφαρμογής των διεθνών συμφωνιών που δεσμεύουν την Πολωνία, να εκδώσει κανονισμό για τη θέσπιση:
                  
                              (1)
                           
                           
                              του καταλόγου των εκδηλώσεων που αναγνωρίζονται από άλλες ευρωπαϊκές χώρες ως εκδηλώσεις μείζονος σημασίας,
                           
                        
                              (2)
                           
                           
                              των κανόνων για την άσκηση αποκλειστικών δικαιωμάτων τηλεοπτικής μετάδοσης των εκδηλώσεων που αναφέρονται στην παράγραφο 1, κατά τρόπον ώστε να εξασφαλίζεται ότι η άσκηση των εν λόγω δικαιωμάτων από τους ραδιοτηλεοπτικούς φορείς που υπάγονται στον παρόντα νόμο δεν θα στερήσει από σημαντικό μέρος του κοινού στην εν λόγω χώρα τη δυνατότητα να παρακολουθήσει τις εκδηλώσεις αυτές βάσει των κανόνων που προβλέπονται από την εν λόγω χώρα, σύμφωνα με το διεθνές δίκαιο.
                           
                        
            ΕΠΙΣΗΜΗ ΕΦΗΜΕΡΙΔΑ
      ΤΗΣ ΠΟΛΩΝΙΚΗΣ ΚΥΒΕΡΝΗΣΗΣ
      
         Βαρσοβία, 3 Δεκεμβρίου 2014
      
      
         τεύχος 1705
      
      
         ΚΑΝΟΝΙΣΜΟΣ
      
      
         ΤΟΥ ΕΘΝΙΚΟΥ ΣΥΜΒΟΥΛΙΟΥ ΡΑΔΙΟΤΗΛΕΟΡΑΣΗΣ
      
      
         της 17ης Νοεμβρίου 2014
      
      
         για τον κατάλογο εκδηλώσεων μείζονος σημασίας
      
      Οι ακόλουθες διατάξεις θεσπίζονται σύμφωνα με το άρθρο 20β παράγραφος 3 του νόμου περί ραδιοτηλεοπτικών μέσων, της 29ης Δεκεμβρίου 1992 (Επίσημη Εφημερίδα της Πολωνικής κυβέρνησης 2011, φύλλο 43, καταχώρηση 226, όπως τροποποιήθηκε (1)):
      
                  
                     Τμήμα 1.
                  
               
               
                  Ο παρών κανονισμός θεσπίζει κατάλογο των εκδηλώσεων μείζονος σημασίας, εκτός εκείνων που αναφέρονται στο άρθρο 20β παράγραφος 2 του νόμου περί ραδιοτηλεοπτικών μέσων, της 29ης Δεκεμβρίου 1992.
               
            
                  
                     Τμήμα 2.
                  
               
               
                  Δεδομένου του έντονου ενδιαφέροντος του κοινού για αυτές τις εκδηλώσεις και της σημασίας τους στην κοινωνική, οικονομική και πολιτική ζωή, ως εκδηλώσεις μείζονος σημασίας θεωρούνται οι ακόλουθες:
                  
                              1)
                           
                           
                              οι αγώνες των πολωνικών εθνικών ομάδων ανδρών και γυναικών στο Παγκόσμιο και το Ευρωπαϊκό Πρωτάθλημα βόλεϊ, συμπεριλαμβανομένων των προκριματικών αγώνων,
                           
                        
                              2)
                           
                           
                              οι αγώνες του Παγκόσμιου Πρωταθλήματος βόλεϊ ανδρών που διεξάγονται στην Πολωνία,
                           
                        
                              3)
                           
                           
                              οι ημιτελικοί και τελικοί αγώνες του Παγκόσμιου και του Ευρωπαϊκού Πρωταθλήματος χειροσφαίρισης ανδρών και όλοι οι άλλοι αγώνες στα πρωταθλήματα αυτά στους οποίους συμμετέχει η πολωνική εθνική ομάδα, συμπεριλαμβανομένων των προκριματικών αγώνων,
                           
                        
                              4)
                           
                           
                              το Παγκόσμιο Πρωτάθλημα σκανδιναβικού σκι,
                           
                        
                              5)
                           
                           
                              οι αγώνες του Παγκόσμιου Πρωταθλήματος άλματος με χιονοπέδιλα,
                           
                        
                              6)
                           
                           
                              οι αγώνες του Παγκόσμιου Πρωταθλήματος πεδινής χιονοδρομίας γυναικών,
                           
                        
                              7)
                           
                           
                              το Παγκόσμιο Πρωτάθλημα κλασικού αθλητισμού.
                           
                        
            
                  
                     Τμήμα 3.
                  
               
               
                  Ο παρών κανονισμός αρχίζει να ισχύει 12 μήνες μετά την ημερομηνία δημοσίευσής του.
               
            Πρόεδρος του Εθνικού Συμβουλίου Ραδιοτηλεόρασης: J. DWORAK
      
         (1)  Τροποποιήσεις του παρόντος νόμου δημοσιεύθηκαν στην Εφημερίδα της Νομοθεσίας αριθ. 85/2011 το τεύχος 459, 112/2011 το τεύχος 654, 153/2011 το τεύχος 903, 160/2011 το τεύχος 963, και Επίσημη Εφημερίδα της Νομοθεσίας του 2012, τα τεύχη 1209 και 1315.